CELEX: 
Language: ro
Date: 2020-07-17 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2016/1011 al Parlamentului European și al Consiliului în ceea ce privește conținutul minim al explicației modului în care se reflectă factorii de mediu, sociali și de guvernanță în metodologia de elaborare a indicilor de referință

COMISIA
                               EUROPEANĂ

                                                        Bruxelles, 17.7.2020
                                                        C(2020) 4748 final

                   REGULAMENTUL DELEGAT (UE) …/… AL COMISIEI

                                           din 17.7.2020

        de completare a Regulamentului (UE) 2016/1011 al Parlamentului European și al
     Consiliului în ceea ce privește conținutul minim al explicației modului în care se reflectă
      factorii de mediu, sociali și de guvernanță în metodologia de elaborare a indicilor de
                                              referință

                                   (Text cu relevanță pentru SEE)

RO                                                                                                 RO
 ---pagebreak---                                             EXPUNERE DE MOTIVE

     1.       CONTEXTUL ACTULUI DELEGAT
     1.1.     Context general
     În 2015, Uniunea Europeană a semnat Acordul de la Paris privind schimbările climatice.
     Acordul de la Paris privind schimbările climatice stabilește obiectivul de a consolida
     răspunsul la schimbările climatice, printre altele prin corelarea fluxurilor de investiții cu
     demersurile către o dezvoltare cu un nivel scăzut de emisii de gaze cu efect de seră și
     rezilientă la schimbările climatice.
     Comunicarea privind Pactul verde european confirmă necesitatea unor semnale pe termen
     lung pentru direcționarea fluxurilor financiare și de capital către investițiile verzi și pentru
     evitarea deprecierii activelor. Prezentul act delegat va contribui la realizarea acestui obiectiv
     specific. De asemenea, acesta este urmarea Planului de acțiune anterior „Finanțarea creșterii
     durabile”, din martie 2018, care lansează o strategie ambițioasă și cuprinzătoare privind
     finanțarea durabilă și urmărește să reorienteze fluxurile de capital către investiții durabile
     pentru a obține o creștere durabilă și favorabilă incluziunii.
     În sens mai larg, Pactul verde european este răspunsul Uniunii Europene la provocările de
     climă și de mediu care reprezintă responsabilitatea definitorie a acestei generații. Planul verde
     european prezintă o nouă strategie de creștere care are drept scop transformarea UE într-o
     societate echitabilă și prosperă, cu o economie modernă, eficientă din punctul de vedere al
     utilizării resurselor și competitivă, în care să nu existe emisii nete de gaze cu efect de seră în
     2050, în care mediul și sănătatea cetățenilor să fie protejate și în care creșterea economică să
     fie decuplată de utilizarea resurselor. Având în vedere faptul că cea mai mare parte a
     investițiilor durabile în următorul deceniu vor fi realizate de întreprinderi și gospodării, este
     esențial să se instituie semnale clare pe termen lung care să orienteze investitorii către
     investiții durabile.
     Regulamentul (UE) 2016/1011 al Parlamentului European și al Consiliului1 (Regulamentul
     privind indicii de referință) introduce un cadru comun care să asigure precizia și integritatea
     indicilor de referință la care se raportează instrumentele financiare, contractele financiare sau
     fondurile de investiții din Uniunea Europeană. Regulamentul urmărește să contribuie, astfel,
     la funcționarea pieței interne, asigurând în același timp un nivel ridicat de protecție a
     consumatorilor și a investitorilor.
     La 24 mai 2018, Comisia a publicat propunerea sa de modificare a Regulamentului privind
     indicii de referință, în conformitate cu Planul de acțiune „Finanțarea creșterii durabile”, cu
     scopul de a prezenta standarde privind metodologia de elaborare a indicilor de referință pentru
     activitățile cu impact scăzut în ceea ce privește emisiile de carbon în Uniune.
     Regulamentul (UE) 2019/2089 al Parlamentului European și al Consiliului2, de modificare a
     Regulamentului privind indicii de referință, introduce o nouă categorie de indici de referință,
     așa-numiții indici UE de referință în domeniul climei (indicii UE de referință pentru

     1
            Regulamentul (UE) 2016/1011 al Parlamentului European și al Consiliului din 8 iunie 2016 privind
            indicii utilizați ca indici de referință în cadrul instrumentelor financiare și al contractelor financiare sau
            pentru a măsura performanțele fondurilor de investiții și de modificare a Directivelor 2008/48/CE și
            2014/17/UE și a Regulamentului (UE) nr. 596/2014 (JO L 171, 29.6.2016, p. 1).
     2
            Regulamentul (UE) 2019/2089 al Parlamentului European și al Consiliului din 27 noiembrie 2019 de
            modificare a Regulamentului (UE) 2016/1011 privind indicii UE de referință pentru activitățile de
            tranziție climatică, indicii UE de referință aliniați la Acordul de la Paris și informațiile privind
            durabilitatea pentru indicii de referință (JO L 317, 9.12.2019, p. 17).

RO                                                           1                                                               RO
 ---pagebreak---      activitățile de tranziție climatică și indicii UE de referință aliniați la Acordul de la Paris) și
     informațiile privind durabilitatea pentru toți indicii de referință.
     1.2.     Obiectivul regulamentului delegat
     Obiectivul prezentului regulament delegat este de a stabili conținutul minim al explicației
     modului în care elementele-cheie ale metodologiei de elaborare a indicilor de referință
     reflectă factorii de mediu, sociali și de guvernanță (MSG) pentru fiecare indice de referință,
     cu excepția indicilor de referință privind rata dobânzii și cursul de schimb, precum și formatul
     standard care trebuie utilizat.
     1.3.     Contextul juridic
     Prezentul regulament delegat are la bază delegarea de competențe prevăzută la articolul 13
     alineatul (2a) din Regulamentul privind indicii de referință.

     2.       CONSULTĂRI ÎNAINTEA ADOPTĂRII ACTULUI
     În iunie 2018, Comisia a înființat un grup de experți tehnici privind finanțarea durabilă
     (TEG). Misiunea TEG a inclus furnizarea de recomandări către Comisie cu privire la cerințele
     referitoare la informațiile MSG care trebuie să facă parte din declarația privind indicii de
     referință.
     În iunie 2019, TEG a publicat o versiune intermediară a raportului, care a făcut obiectul unei
     solicitări de feedback desfășurată în cursul verii din 2019.
     La 30 septembrie 2019, TEG și-a publicat raportul final. Acest raport final este disponibil la
     adresa
     https://ec.europa.eu/info/sites/info/files/business_economy_euro/banking_and_finance/docum
     ents/190930-sustainable-finance-teg-final-report-climate-benchmarks-and-disclosures_en.pdf.
     Personalul Comisiei a organizat reuniuni cu părțile interesate în toamna anului 2019 și în
     prima jumătate a anului 2020 pentru a discuta despre viitoarele măsuri delegate. În
     conformitate cu normele pentru o mai bună legiferare, proiectele de acte delegate au fost
     publicate pe Portalul pentru o mai bună legiferare pentru o perioadă de feedback de patru
     săptămâni, între lunile aprilie și mai 2020. În total, au răspuns la consultare 36 de părți interesate.
     Mai mult, în cadrul reuniunii Grupului de experți al Comitetului european pentru valori
     mobiliare (EGESC) din mai 2020, proiectele de acte delegate au fost prezentate și discutate de
     către experții statelor membre, cu participarea unor observatori din partea Parlamentului
     European.

     3.       EVALUAREA IMPACTULUI
     În conformitate cu Regulamentul privind indicii de referință, astfel cum a fost modificat de
     Regulamentul (UE) 2019/2089, Comisia este împuternicită să precizeze măsurile legate de
     durabilitate pentru indicii de referință. Sunt vizate trei aspecte: cerințele minime pentru
     construirea indicilor UE de referință pentru activitățile de tranziție climatică și a indicilor UE
     de referință aliniați la Acordul de la Paris, conținutul minim al explicației modului în care
     elementele-cheie ale metodologiei de elaborare a indicilor de referință reflectă factorii MSG și
     informațiile pe care administratorul de indici de referință trebuie să le furnizeze în declarația
     privind indicii de referință referitoare la modul în care se reflectă factorii MSG.
     TEG a fost mandatat de Comisie să furnizeze recomandări tehnice referitoare la toate aceste
     aspecte. TEG și-a publicat în septembrie 2019 raportul final privind indicii de referință în
     domeniul climei și obligațiile de prezentare de informații MSG pentru indicii de referință, în

RO                                                     2                                                       RO
 ---pagebreak---      urma a numeroase discuții cu părțile interesate în cadrul meselor rotunde, al atelierelor și al
     unei perioade de feedback de șase săptămâni, care a fost organizată în vara anului 2019.
     Raportul TEG
     Raportul final al TEG conține un set de cerințe minime pentru construirea indicilor UE de
     referință pentru activitățile de tranziție climatică și a indicilor UE de referință aliniați la
     Acordul de la Paris, precum și o serie de cerințe minime privind publicarea de informații
     MSG care ar trebui aplicate tuturor indicilor de referință, cu unele excepții.
     Comisia a luat în considerare toate observațiile primite, inclusiv raportul TEG și răspunsurile
     la solicitarea de feedback a TEG, precum și contribuțiile furnizate Comisiei de către părțile
     interesate pe parcursul reuniunilor bilaterale sau al videoconferințelor.
     Deși Comisia este în general de acord cu abordarea adoptată de TEG, actele delegate se abat,
     totuși, de la raportul TEG într-o serie de privințe, în special în legătură cu cerințele privind
     publicarea de informații MSG. Obiectivul este de a optimiza și de a simplifica abordarea
     TEG, pentru a oferi mai multă claritate în privința setului de indicatori și a informațiilor pe
     care administratorii de indici de referință ar trebui să le facă publice. Modificările sunt
     formulate în termeni simpli și clarifică recomandările tehnice prezentate de TEG,
     îmbunătățesc gradul de transparență și oferă administratorilor de indici de referință o mai
     mare predictibilitate.
     La explicitarea criteriilor minime pentru construirea indicilor UE de referință pentru
     activitățile de tranziție climatică și a indicilor UE de referință aliniați la Acordul de la Paris,
     precum și a cerințelor privind publicarea de informații MSG, Comisia a ținut de cont de
     principiul general al proporționalității, menținând totodată un anumit nivel de flexibilitate
     pentru administratorii de indici de referință.
     Proporționalitatea
     Actele delegate precizează mai în detaliu delegările de competență prevăzute în Regulamentul
     privind indicii de referință, referitoare la noii indici UE de referință în domeniul climei și la
     cerințele privind publicarea de informații MSG, asigurând aplicarea proporțională a
     regulamentului menționat anterior.
     Ținând seama de raportul TEG și de feedbackul primit de la părțile interesate, Comisia a
     urmărit să introducă o abordare proporțională privind cerințele minime pentru construirea
     indicilor UE de referință pentru activitățile de tranziție climatică și a indicilor UE de referință
     aliniați la Acordul de la Paris, precum și cerințele minime privind publicarea de informații
     MSG pentru administratorii de indici de referință.
     În conformitate cu delegările de competență cuprinse în Regulamentul privind indicii de
     referință, Comisia consideră că este necesar să se facă distincția între cerințele privind
     publicarea de informații MSG în ceea ce privește metodologia și cerințele privind publicarea
     de informații MSG în declarația privind indicii de referință, deoarece acestea nu urmăresc
     aceleași obiective pentru investitori.
     Administratorii de indici de referință nu au în prezent obligația de a face publică o listă a
     factorilor MSG, deși unii dintre ei fac deja acest lucru în cadrul așa-numitelor „fișe
     informative”. Prin urmare, acest exercițiu va fi nou doar pentru unii dintre aceștia. Obiectivul
     Comisiei este de a se alinia, în măsura posibilului, practicile și indicatorii care există deja pe
     piață pentru a se evita costurile disproporționate. Din acest motiv, factorii MSG se bazează pe
     recomandarea raportului TEG care a făcut obiectul unei consultări extinse a pieței. De
     asemenea, Comisia propune să îmbunătățească și mai mult abordarea recomandată de TEG, în
     special prin optimizarea listei factorilor MSG care trebuie prezentați, prin simplificarea

RO                                                   3                                                     RO
 ---pagebreak---      terminologiei utilizate și prin trimiterea, dacă este cazul, la standardele, tratatele și convențiile
     internaționale.
     De asemenea, Comisia nu intenționează să introducă obligativitatea publicării ratingurilor
     MSG pentru toți indicii de referință, întrucât acest aspect este abordat în cadrul unei activități
     separate și paralele care se desfășoară în cadrul Planului de acțiune privind finanțarea
     sustenabilă.
     În fine, deși raportul TEG recomandă utilizarea unui „raport verde-maro”, un astfel de
     indicator nu este inclus în actele delegate, deoarece aceste noțiuni nu au fost încă definite la
     nivelul UE și sunt în curs de analizare în cadrul unei activități separate și paralele care se
     desfășoară în temeiul viitorului Regulament privind taxonomia.
     Flexibilitatea
     Cerințele prevăzute în actele delegate cu privire la standardele minime pentru indicii UE de
     referință pentru activitățile de tranziție climatică și pentru indicii UE de referință aliniați la
     Acordul de la Paris păstrează un anumit grad de flexibilitate în ceea ce privește conceperea
     metodologiei indicilor de referință, pentru a permite pieței să dezvolte strategii inovatoare și
     să se adapteze nevoilor specifice ale investitorilor.
     În ceea ce privește actul delegat referitor la conținutul minim al explicației modului în care se
     reflectă factorii MSG în metodologia de elaborare a indicilor de referință, administratorii de
     indici de referință ar trebui să raporteze doar factorii MSG pe care îi utilizează atunci când
     urmăresc obiectivele MSG și modul în care fac acest lucru.
     În fine, în ceea ce privește actul delegat referitor la declarația privind indicii de referință,
     cerințele nu vor fi obligatorii pentru administratorii de indici de referință care nu urmăresc
     obiective MSG atunci când declară acest lucru în mod explicit în modelul relevant anexat la
     declarația privind indicii de referință.

     3.1.     Analiza costurilor și a beneficiilor
     Unul dintre actele delegate specifică standardele minime pentru elaborarea indicilor UE de
     referință pentru activitățile de tranziție climatică și a indicilor UE de referință aliniați la
     Acordul de la Paris. Ambii indici de referință reprezintă etichete facultative și, prin urmare,
     cerințele stabilite în actul delegat aferent se aplică doar administratorilor de indici de referință
     care optează pentru normele respective. Având în vedere că actul delegat prevede standarde
     minime, administratorilor de indici de referință li se va permite să mențină un anumit grad de
     flexibilitate în conceperea indicilor, astfel încât costurile de asigurare a conformității să fie
     limitate. La nivel mai general, această abordare ar furniza norme clare și armonizate privind
     modul de concepere al unor astfel de indici de referință, care ar trebui să ofere posibilitatea de
     reducere a costurilor de elaborare a politicilor interne și, de asemenea, ar trebui să permită
     pieței să dezvolte strategii inovatoare și ar răspunde cererii investitorilor dispuși să aplice
     strategii de investiții care țin cont de schimbările climatice.
     Cele două acte delegate referitoare la obligațiile minime de publicare a informațiilor MSG
     privind metodologia și, respectiv, la obligațiile minime de publicare a informațiilor MSG în
     declarația privind indicii de referință, vor impune administratorilor de indici de referință
     obligația de a-și adapta infrastructura informatică pentru a răspunde noului flux de informații
     și cerințelor privind publicarea de informații. Trebuie subliniat că este deja o practică curentă
     a pieței ca administratorii de indici de referință să publice informații MSG în așa-numitele
     „fișe informative”; așadar, costurile de asigurare a conformității cu noile norme ar trebui să fie
     limitate.

RO                                                    4                                                      RO
 ---pagebreak---      Informațiile MSG care trebuie făcute publice de către administratorii de indici de referință vor
     îmbunătăți nivelul de comparabilitate între indicii de referință și vor oferi claritate pentru
     investitorii dispuși să realizeze investiții legate de climă în cunoștință de cauză.

     3.2.     Subsidiaritate
     Regulamentul privind indicii de referință este obligatoriu în toate elementele sale și se aplică
     direct în toate statele membre. Regulamentul privind indicii de referință prevede o perioadă de
     tranziție pentru indicii de referință critici și indicii de referință din țările terțe care pot fi
     utilizați în continuare în Uniune fără autorizare până la sfârșitul anului 2021. Temeiul juridic
     al Regulamentului privind indicii de referință este articolul 114 din Tratatul privind
     funcționarea Uniunii Europene și orice modificări aduse regulamentului menționat vor trebui
     să respecte același temei juridic.
     Tot mai mulți investitori urmăresc strategii de investiții cu emisii scăzute de carbon și
     utilizează indici de referință pentru activitățile cu impact scăzut în ceea ce privește emisiile de
     carbon pentru a măsura performanța portofoliilor de investiții.
     Pentru a menține buna funcționare a pieței interne în beneficiul investitorilor și pentru a
     asigura un nivel ridicat de protecție a consumatorilor și investitorilor, Regulamentul privind
     indicii de referință, astfel cum a fost modificat, introduce un cadru de reglementare care
     stabilește cerințe minime pentru indicii UE de referință pentru activitățile de tranziție
     climatică și pentru indicii UE de referință aliniați la Acordul de la Paris la nivelul Uniunii.
     Instituirea unor indici UE de referință pentru activitățile de tranziție climatică și a unor indici
     UE de referință aliniați la Acordul de la Paris, întemeiați pe o metodologie legată de
     angajamentele stabilite în Acordul de la Paris privind emisiile de carbon, va contribui la o mai
     mare transparență și la prevenirea fenomenului de „greenwashing”.
     În lipsa unui cadru armonizat care să asigure exactitatea și integritatea principalelor categorii
     de indici de referință pentru activitățile cu impact scăzut în ceea ce privește emisiile de carbon
     utilizați în portofoliile de investiții individuale sau colective, este probabil ca diferențele
     dintre abordările statelor membre să creeze obstacole în calea bunei funcționări a pieței
     interne.

     4.       ELEMENTELE JURIDICE ALE ACTULUI DELEGAT
     Dreptul de a adopta acte delegate este prevăzut la articolul 49 din Regulamentul
     (UE) 2016/1011.
             Articolul 1 se referă la explicația modului în care factorii MSG se reflectă în
              metodologia de elaborare a indicilor de referință.
             Articolul 2 aduce clarificări cu privire la condițiile în care administratorii de indici de
              referință trebuie să actualizeze modelul pentru metodologia de elaborare a indicilor
              de referință.

RO                                                    5                                                     RO
 ---pagebreak---                      REGULAMENTUL DELEGAT (UE) …/… AL COMISIEI

                                                din 17.7.2020

        de completare a Regulamentului (UE) 2016/1011 al Parlamentului European și al
     Consiliului în ceea ce privește conținutul minim al explicației modului în care se reflectă
      factorii de mediu, sociali și de guvernanță în metodologia de elaborare a indicilor de
                                              referință

                                       (Text cu relevanță pentru SEE)

     COMISIA EUROPEANĂ,
     având în vedere Tratatul privind funcționarea Uniunii Europene,
     având în vedere Regulamentul (UE) 2016/1011 al Parlamentului European și al Consiliului
     din 8 iunie 2016 privind indicii utilizați ca indici de referință în cadrul instrumentelor
     financiare și al contractelor financiare sau pentru a măsura performanțele fondurilor de
     investiții și de modificare a Directivelor 2008/48/CE și 2014/17/UE și a Regulamentului (UE)
     nr. 596/20143, în special articolul 13 alineatul (2a),
     întrucât:
     (1)    Acordul de Paris adoptat în temeiul Convenției-cadru a Națiunilor Unite asupra
            schimbărilor climatice, aprobat de Uniune la 5 octombrie 20164 („Acordul de la
            Paris”) are drept scop consolidarea răspunsului la schimbările climatice, printre altele
            prin corelarea fluxurilor de investiții cu demersurile către o dezvoltare cu un nivel
            scăzut de emisii de gaze cu efect de seră și rezilientă la schimbările climatice.
     (2)    La 11 decembrie 2019, Comisia a adoptat comunicarea sa către Parlamentul European,
            Consiliul European, Consiliu, Comitetul Economic și Social European și Comitetul
            Regiunilor intitulată „Pactul verde european”5. Pactul verde european este o nouă
            strategie de creștere care are drept scop transformarea Uniunii într-o societate
            echitabilă și prosperă, cu o economie modernă, eficientă din punctul de vedere al
            utilizării resurselor și competitivă, în care să nu existe emisii nete de gaze cu efect de
            seră în 2050 și în care creșterea economică să fie decuplată de utilizarea resurselor.
            Pentru punerea în aplicare a Pactului verde european, trebuie să se transmită
            investitorilor semnale clare, pe termen lung, astfel încât să se evite activele depreciate
            și să se mobilizeze finanțare durabilă.
     (3)    Regulamentul (UE) 2016/1011 prevede obligația administratorilor de indici de
            referință de explica, pentru fiecare indice de referință furnizat și publicat, modul în
            care elementele-cheie ale metodologiei de elaborare a indicilor de referință reflectă
            factorii de mediu, sociali și de guvernanță (MSG).

     3
             JO L 171, 29.6.2016, p. 1.
     4
             Decizia (UE) 2016/1841 a Consiliului din 5 octombrie 2016 privind încheierea, în numele Uniunii
             Europene, a Acordului de la Paris adoptat în temeiul Convenției-cadru a Națiunilor Unite asupra
             schimbărilor climatice (JO L 282, 19.10.2016, p. 1).
     5
             COM(2019) 640 final.

RO                                                     6                                                       RO
 ---pagebreak---      (4)      Modalitățile diferite de explicare, pentru fiecare indice de referință sau familie de
              indici de referință, a modului în care elementele-cheie ale metodologiei de elaborare a
              indicilor de referință reflectă factorii MSG ar duce la o lipsă de comparabilitate între
              indicii de referință și la o lipsă de claritate în ceea ce privește domeniul de aplicare și
              obiectivele factorilor MSG. Prin urmare, este necesar să se stabilească conținutul
              minim al acestor explicații, precum și modelul care trebuie folosit.
     (5)      Pentru a adapta mai bine informațiile pentru investitori, cerința de a explica modul în
              care elementele-cheie ale metodologiei reflectă factorii MSG pentru fiecare indice de
              referință sau familie de indici de referință furnizați și publicați ar trebui să țină seama
              de activele suport care stau la baza indicilor de referință. Prezentul regulament nu ar
              trebui să se aplice indicilor de referință ale căror active suport nu au un impact asupra
              schimbărilor climatice, cum ar fi indicii de referință pentru rata dobânzii și indicii de
              referință pentru cursul de schimb. În conformitate cu articolul 19 din Regulamentul
              (UE) 2016/1011, prezentul regulament nu ar trebui să se aplice indicilor de referință
              bazați pe mărfuri.
     (6)      Explicația cu privire la modul în care elementele-cheie ale metodologiei de elaborare a
              indicilor de referință reflectă factorii MSG ar trebui să fie realizată sub forma unei
              valori medii ponderate agregate și nu ar trebui să fie prezentată pentru fiecare
              componentă a indicilor de referință. În cazul în care este relevant și adecvat,
              administratorii de indici de referință ar trebui să poată să furnizeze informații MSG
              suplimentare.
     (7)      Pentru a furniza utilizatorilor indicilor de referință informații exacte și actualizate,
              administratorii de indici de referință ar trebui să actualizeze informațiile furnizate în
              model, astfel încât acestea să reflecte orice modificare adusă metodologiei respective
              și ar trebui să indice motivul pentru care au fost actualizate informațiile și datele la
              care au fost actualizate.
     (8)      Pentru a oferi investitorilor o transparență maximă, administratorii de indici de
              referință ar trebui să precizeze în mod clar dacă urmăresc sau nu obiective MSG,
     ADOPTĂ PREZENTUL REGULAMENT:

                                               Articolul 1
           Explicația modului în care factorii MSG se reflectă în metodologia de elaborare a
                                         indicelui de referință
     1.        Administratorii de indici de referință trebuie să explice, folosind modelul prevăzut în
               anexa la prezentul regulament, care dintre factorii de mediu, sociali și de guvernanță
               (MSG) menționați în anexa II la Regulamentul delegat (UE).../... al Comisiei [OP: a
               se introduce trimiterea la Regulamentul delegat al Comisiei de completare a
               Regulamentului (UE) 2016/1011 al Parlamentului European și al Consiliului în ceea
               ce privește explicația din declarația privind indicii de referință a modului în care se
               reflectă factorii de mediu, sociali și de guvernanță în fiecare indice de referință
               furnizat și publicat]6 au fost luați în considerare la conceperea metodologiei de
               elaborare a indicelui de referință. Administratorii de indici de referință trebuie să
               explice, de asemenea, modul în care acești factori se reflectă în elementele-cheie ale

     6
              Regulamentul delegat (UE) .../... al Comisiei din ... de completare a Regulamentului (UE) 2016/1011 al
              Parlamentului European și al Consiliului în ceea ce privește explicația din declarația privind indicii de
              referință a modului în care se reflectă factorii de mediu, sociali și de guvernanță în fiecare indice de
              referință furnizat și publicat (JO L ..., ...., p. ...).

RO                                                           7                                                            RO
 ---pagebreak---               respectivei metodologii, inclusiv pentru selectarea activelor-suport, a factorilor de
              ponderare, a metricii și a substituenților.
              Cerința prevăzută la primul paragraf nu se aplică în cazul indicilor de referință bazați
              pe mărfuri.
     2.       În cazul indicilor de referință individuali, în loc să furnizeze toate informațiile
              prevăzute în modelul din anexa la prezentul regulament, administratorii de indici de
              referință pot să includă în explicația furnizată un hyperlink către un site web care
              conține toate informațiile respective.
     3.       În cazul în care în componența indicilor de referință intră diferite tipuri de active
              suport, administratorii de indici de referință trebuie să explice modul în care factorii
              MSG sunt reflectați pentru fiecare tip de activ suport relevant.
     4.       Administratorii de indici de referință pot include în explicația furnizată factori MSG
              suplimentari și informații conexe.
     5.       Administratorii de indici de referință trebuie să precizeze în mod clar în explicația
              furnizată dacă urmăresc sau nu obiective MSG.
     6.       Administratorii de indici de referință trebuie să includă în explicația furnizată o
              trimitere la sursele datelor și la standardele utilizate pentru fiecare factor MSG
              publicat.

                                              Articolul 2
                                   Actualizarea explicației furnizate
     Administratorii de indici de referință trebuie să actualizeze explicația furnizată ori de câte ori
     se modifică metodologia de elaborare a indicelui de referință și, în orice caz, o dată pe an.
     Administratorii indicilor de referință precizează motivele actualizării.

                                                 Articolul 3
                                       Intrare în vigoare și aplicare
     Prezentul regulament intră în vigoare în a douăzecea zi de la data publicării în Jurnalul
     Oficial al Uniunii Europene.

     Prezentul regulament este obligatoriu în toate elementele sale și se aplică direct în toate statele
     membre.
     Adoptat la Bruxelles, 17.7.2020

                                                   Pentru Comisie,
                                                   Președinta
                                                   Ursula VON DER LEYEN

RO                                                   8                                                     RO
 ---documentbreak---                                COMISIA
                               EUROPEANĂ

                                                        Bruxelles, 17.7.2020
                                                        C(2020) 4748 final

                                                        ANNEX

                                              ANEXĂ

                                                 la

                   REGULAMENTUL DELEGAT (UE) .../... AL COMISIEI

        de completare a Regulamentului (UE) 2016/1011 al Parlamentului European și al
     Consiliului în ceea ce privește conținutul minim al explicației modului în care se reflectă
      factorii de mediu, sociali și de guvernanță în metodologia de elaborare a indicilor de
                                              referință

RO                                                                                                 RO
 ---pagebreak---                                  ANEXĂ
     MODEL PENTRU EXPLICAREA MODULUI ÎN CARE ELEMENTELE-CHEIE ALE
      METODOLOGIEI DE ELABORARE A INDICILOR DE REFERINȚĂ REFLECTĂ
              FACTORII DE MEDIU, SOCIALI ȘI DE GUVERNANȚĂ

          EXPLICAȚIA MODULUI ÎN CARE SE REFLECTĂ FACTORII MSG ÎN
       ELEMENTELE-CHEIE ALE METODOLOGIEI DE ELABORARE A INDICILOR
                              DE REFERINȚĂ

     Punctul 1. Numele administratorului indicelui de
     referință.

     Punctul 2. Tipul indicelui de referință sau al familiei
     de indici de referință.
     A se alege activul suport relevant din lista prevăzută în
     anexa II la Regulamentul delegat (UE) .../... al
     Comisiei [OP: a se introduce trimiterea la
     Regulamentul delegat al Comisiei de completare a
     Regulamentului (UE) 2016/1011 al Parlamentului
     European și al Consiliului în ceea ce privește
     explicația din declarația privind indicii de referință a
     modului în care se reflectă factorii de mediu, sociali și
     de guvernanță în fiecare indice de referință furnizat și
     publicat].
     Punctul 3. Denumirea indicelui de referință sau a
     familiei de indici de referință.

     Punctul 4. Metodologia de elaborare a indicelui de              □ Da □ Nu
     referință pentru indicele de referință sau familia de
     indici de referință ia în considerare factorii MSG?

     Punctul 5. În cazul în care răspunsul la punctul 4 este afirmativ, vă rugăm să enumerați mai jos, pentru fiecare
     familie de indici de referință, acei factori MSG care sunt luați în considerare la conceperea metodologiei de
     elaborare a indicilor de referință, având în vedere factorii MSG enumerați în anexa II la Regulamentul delegat
     (UE) .../... [OP: a se introduce trimiterea la Regulamentul delegat al Comisiei de completare a Regulamentului
     (UE) 2016/1011 al Parlamentului European și al Consiliului în ceea ce privește explicația din declarația privind
     indicii de referință a modului în care se reflectă factorii de mediu, sociali și de guvernanță în fiecare indice de
     referință furnizat și publicat].
     Vă rugăm să explicați modul în care sunt utilizați respectivii factori MSG la selectarea, ponderarea sau
     excluderea activelor-suport.
     Factorii MSG se publică ca valoare medie ponderată agregată la nivelul familiei de indici de referință.

     a) Lista factorilor de mediu luați în considerare:                     Selectare, ponderare sau excludere:

     b) Lista factorilor sociali luați în considerare:                      Selectare, ponderare sau excludere:

     c) Lista factorilor de guvernanță luați în considerare:                Selectare, ponderare sau excludere:

     Punctul 6. În cazul în care răspunsul la punctul 4 este afirmativ, vă rugăm să enumerați mai jos, pentru fiecare
     indice de referință, acei factori MSG care sunt luați în considerare la conceperea metodologiei de elaborare a

RO                                                               1                                                         RO
 ---pagebreak---      indicilor de referință, având în vedere factorii MSG enumerați în anexa II la Regulamentul delegat (UE) .../...
     [OP: a se introduce trimiterea la Regulamentul delegat al Comisiei de completare a Regulamentului
     (UE) 2016/1011 al Parlamentului European și al Consiliului în ceea ce privește explicația din declarația privind
     indicii de referință a modului în care se reflectă factorii de mediu, sociali și de guvernanță în fiecare indice de
     referință furnizat și publicat], în funcție de activul suport relevant în cauză.
     Vă rugăm să explicați modul în care sunt utilizați respectivii factori MSG la selectarea, ponderarea sau
     excluderea activelor-suport.
     Factorii MSG nu se publică pentru fiecare componentă a indicelui de referință, ci ca valoare medie ponderată
     agregată a indicelui de referință.
     În mod alternativ, toate aceste informații pot fi furnizate prin includerea, în prezenta explicație, a unui hyperlink
     către un site web al administratorului indicelui de referință. Informațiile de pe site-ul web trebuie să fie
     disponibile și accesibile cu ușurință. Administratorii indicilor de referință se asigură că informațiile publicate pe
     site-ul lor web pot fi consultate timp de cinci ani.

     a) Lista factorilor de mediu luați în considerare:                   Selectare, ponderare sau excludere:

     b) Lista factorilor sociali luați în considerare:                    Selectare, ponderare sau excludere:

     c) Lista factorilor de guvernanță luați în considerare:              Selectare, ponderare sau excludere:

     Hyperlink către informațiile privind factorii MSG
     pentru fiecare indice de referință:

     Punctul 7. Date și standarde utilizate

     a) Introducerea datelor.
     (i) Descrieți dacă datele sunt raportate, modelate sau
     obținute intern sau extern.
     (ii) În cazul în care datele sunt raportate, modelate
     sau obținute extern, vă rugăm să precizați numele
     furnizorului terț de date.

     b) Verificarea și calitatea datelor.
     Descrieți modul în care datele sunt verificate și cum
     este asigurată calitatea acestor date.

     c) Standarde de referință.
     Descrieți standardele internaționale utilizate            în
     metodologia de elaborare a indicelui de referință.

     Data ultimei actualizări a informațiilor și motivul
     actualizării:

RO                                                                  2                                                        RO